b'\n_START_ARTICLE_\nCalea ferat\xc4\x83 Stockton-Darlington\n_START_PARAGRAPH_\nCalea ferat\xc4\x83 Stockton\xe2\x80\x93Darlington, deschis\xc4\x83 \xc3\xaen 1825, a fost prima cale ferat\xc4\x83 din lume deschis\xc4\x83 traficului public de c\xc4\x83l\xc4\x83tori. La inaugurare avea 40\xc2\xa0km lungime, \xc8\x99i a fost construit\xc4\x83 \xc3\xaen nord-estul Angliei \xc3\xaentre Witton Park \xc8\x99i Stockton-on-Tees, via Darlington, leg\xc3\xa2nd astfel mai multe ora\xc8\x99e miniere din zona Shildon. Construit\xc4\x83 \xc3\xaen scopul de a transporta at\xc3\xa2t marf\xc4\x83 c\xc3\xa2t \xc8\x99i pasageri, linia a legat la \xc3\xaenceput ora\xc8\x99ele miniere din interiorul insulei de portul Stockton, unde c\xc4\x83rbunele era \xc3\xaenc\xc4\x83rcat pe vase maritime. Mare parte din traseul ei este ast\xc4\x83zi deservit de linia Tees Valley, operat\xc4\x83 de Northern Rail. La acea vreme, era cea mai lung\xc4\x83 cale ferat\xc4\x83 din lume. \xc3\x8en urm\xc4\x83torii 38 de ani, ea s-a extins treptat, transform\xc3\xa2ndu-se \xc3\xaentr-o re\xc8\x9bea mare, deservind Durhamul de sud \xc8\x99i vest, Clevelandul \xc8\x99i Westmorlandul, cu trenuri care circulau prin Cumberland p\xc3\xa2n\xc4\x83 la c\xc3\xa2\xc8\x9biva kilometri dep\xc4\x83rtare de coasta de vest.'